ཕྱི་ལོ་༼༢༠༠༣༽ལོའི་ཕྱི་ཟླ་དང་པོའི་ནང་ཝར་ཎའི་ཆོས་ཚོགས་ཐེངས་བརྒྱད་པར་བོན་གྱི་སྐུ་ཚབ་མཛད་དེ་ཕེབས།སྐབས་དེར་ཝར་ཎའི་གཡུང་དྲུང་བོན་གྱི་དགེ་སློབ་རྣམས་ལ་ཤེས་རབ་སྨྲ་བའི་སེང་གེའི་བཀའ་དབང་བསྩལ།གཞན་ཡང་ལོ་དེར་རྒྱལ་ཁབ་ཏུ་གནས་གཞི་བྱས་པའི་ནས་ཆེད་དུ་གདན་འདྲེན་ཞུས་བཞིན་བོད་རིག་པའི་ཞིབ་འཇུག་པ་ལ་ཞང་ཞུང་སྙན་རྒྱུད་ཀྱི་བླ་མ་རྒྱུད་པའི་ལོ་རྒྱུས་དང་སྒྲོན་མ་དྲུག་སོགས་དབྱིན་སྐད་དུ་བསྒྱུར་རོགས་དང་བོན་གྱི་སྐོར་སློབ་སྟོན་ཆེད་ཟླ་བ་གཅིག་རིང་མཐོ་སློབ་དེར་བཞུགས།ཕྱི་ཟླ་བརྒྱད་པའི་ནང་ཨ་རིར་ཆིབས་བསྒྱུར་གནང་སྟེ་གྲོང་ཁྱེར་ཆེ་ཁག་བཅུ་ཙམ་གྱི་ནང་བོན་གྱི་སྔོན་འགྲོ་དང་འབྱུང་བ་ལྔ་ཡི་སྐོར་ལ་བཀའ་ཁྲིད་གནང་ཏེ་ཟླ་བ་གཉིས་རིང་བཞུགས།དེ་ནས་ཕྱི་ཟླ་དགུ་བའི་ནང་དབྱིན་ཡུལ་དུ་གཏན་གཞི་བྱས་པ་བླ་མ་ཁྱིམ་གསར་ཕུན་ཚོགས་བཀྲ་ཤིས་ལགས་ཀྱིས་གསར་འཛུགས་གནང་བའི་གཡུང་དྲུང་བོན་གྱི་སློབ་གཉེར་ཁང་ནས་གདན་འདྲེན་ཞུས་དོན་བཞིན་དེ་གའི་སློབ་མ་རྣམས་ལ་བོན་ཁྲིད་མཛད་དེ་ཉིན་གྲངས་བཅུ་ཙམ་བཞུགས།ལོ་དེའི་ཕྱི་ཟླ་༡༠པའི་ནང་ཨུ་རུ་སུའི་བོན་གྱི་སློབ་མ་རྣམས་ནས་གདན་འདྲེན་ཞུས་དོན་བཞིན་རྒྱལ་ས་མོ་སུ་ཁོ་དང་།སེན་ཌ་པི་ཌར་བྷག་སོགས་སུ་བོན་ཁྲིད་ཉིན་ཉི་ཤུ་ཙམ་རིང་གནང་།སྐབས་དེར་གྲོང་ཁྱེར་དེ་ཡི་གཟུགས་མཐོང་བརྙན་འཕྲིན་ཁག་ཅིག་ནས་བོན་གྱི་སྐོར་ལ་བཅར་འདྲི་སོགས་ཞུས་ཏེ་སྤྱི་ཁྱབ་རྒྱང་བསྲིང་བྱས།